
Θα θέλαμε να σας ενημερώσουμε για την υλοποίηση του έργου με τίτλο «Ενίσχυση της συνεργασίας μεταξύ των παρόχων υγειονομικής φροντίδας για τη βελτίωση της ογκολογικής φροντίδας στη Θεσσαλία», το οποίο αποτελεί ιδιαίτερο ενδιαφέρον της 5ης Υγειονομικής Περιφέρειας και πραγματοποιείται από το Εργαστήριο Οργάνωσης και Αξιολόγησης Υπηρεσιών Υγείας του Εθνικού και Καποδιστριακού Πανεπιστημίου Αθηνών.
Σκοπός του έργου είναι η αποτύπωση της υφιστάμενης κατάστασης και η βελτιστοποίηση της διασύνδεσης μεταξύ της Πρωτοβάθμιας Φροντίδας Υγείας και των νοσοκομειακών ογκολογικών υπηρεσιών, με έμφαση στον καρκίνο του πνεύμονα, προκειμένου να ενισχυθεί η έγκαιρη διάγνωση, να βελτιωθεί η διαδικασία παραπομπής και να αναβαθμιστεί συνολικά η ποιότητα και η συνέχεια της παρεχόμενης φροντίδας.
Στο πλαίσιο αυτό, έχει αναπτυχθεί σχετικό ερωτηματολόγιο που απευθύνεται σε ιατρούς οι οποίοι εμπλέκονται στη διαχείριση ασθενών με καρκίνο του πνεύμονα. Το ερωτηματολόγιο στοχεύει στην καταγραφή της εμπειρίας και των απόψεων των ιατρών σχετικά με όλα τα στάδια της διαδρομής του ασθενούς, από τον προσυμπτωματικό έλεγχο έως την έναρξη της θεραπείας, καθώς και στην αναγνώριση προκλήσεων, σημείων συμφόρησης και ευκαιριών βελτίωσης του συντονισμού μεταξύ των εμπλεκόμενων υπηρεσιών.
Η συμβολή των ιατρών είναι καθοριστικής σημασίας, καθώς η εμπειρία της καθημερινής κλινικής πρακτικής αποτελεί βασική προϋπόθεση για τη διαμόρφωση τεκμηριωμένων, ρεαλιστικών και εφαρμόσιμων προτάσεων πολιτικής και οργανωτικών παρεμβάσεων.
Για τον λόγο αυτό, θα εκτιμούσαμε ιδιαίτερα τη συνδρομή σας στην προώθηση του ερωτηματολογίου στα μέλη του Συλλόγου σας, προκειμένου να εξασφαλιστεί η ευρύτερη δυνατή συμμετοχή. 
Για τη συμμετοχή στην έρευνα, οι ενδιαφερόμενοι ιατροί μπορούν να αποκτήσουν πρόσβαση στο ερωτηματολόγιο μέσω του παρακάτω συνδέσμου, ο οποίος επισυνάπτεται και στην παρούσα επιστολή:
	LINK ΕΡΩΤΗΜΑΤΟΛΟΓΙΟΥ
https://docs.google.com/forms/d/e/1FAIpQLSfmwUIQE0pHq4rQGMHyRyuWeTOL8vbEpEglAWbBpVmkZHNYCw/viewform?usp=publish-editor





Η συμπλήρωση του ερωτηματολογίου είναι ανώνυμη, η συμμετοχή είναι απολύτως εθελοντική και τα δεδομένα θα χρησιμοποιηθούν αποκλειστικά για τους σκοπούς του έργου, με πλήρη διασφάλιση της εμπιστευτικότητας και της προστασίας των προσωπικών δεδομένων.
Η υποστήριξή σας είναι ιδιαίτερα σημαντική για την επιτυχία της προσπάθειας αυτής, η οποία αποσκοπεί στην ενίσχυση της συνεργασίας μεταξύ των επιπέδων φροντίδας και, τελικά, στη βελτίωση της ποιότητας και της ασφάλειας της ογκολογικής φροντίδας στην περιοχή της Θεσσαλίας.

Σας ευχαριστούμε εκ των προτέρων για τη συνεργασία και την πολύτιμη συμβολή σας.



	Με εκτίμηση,

